Sveučilište u Rijeci

Filozofski fakultet

Odsjek za pedagogiju

Prof. dr. sc. Jasminka Zloković

[jzlokovic@ffri.hr](mailto:jzlokovic@ffri.hr)

Hrvatska

**Žene i muškarci kao žrtve i nasilnici – Socijalni i pedagoški problem**

* **Stari i(li) novi izazovi  -**

**Sažetak:** U suvremenom društvu evidentan je problem porasta nasilja pa tako i onog u obitelji. Ne umanjujući izrazio veliki globalni problem pojavnost nasilja nad ženama i djecom, u kontekstu obiteljskog nasilja zamjećuje se i problem nasilja žena prema muškarcima. Rezultati koje se dobilo istraživanjem tijekom 2017. godine u sklopu znanstvenog projekta „Pedagoški aspekti odnosa u obitelji“ (potpora Sveučilište u Rijeci) na uzorku 1075 punoljetnih ispitanika životne dobi od 18 do 80 i više godina, pokazuju da njih 687 (63,9%) ima iskustvo obiteljskog ili druge vrste nasilja (roditelj, brat-sestra, rodbina, poznanik, nepoznata osoba). Fokusirano na nasilje među supružnicima ili izvan bračnim partnerima bilo je 200 ispitanika, 105 žena (52,5%) i 95 (47,5%) muškaraca. Radi se o ispitanicima koji su prema njihovom mišljenju pripadali jednoj od tri skupine – 1) žrtve koje ne odgovaraju na doživljeno nasilje; 2) ispitanici koji na iskustvo nasilja uzvraćaju istim ponašanjem; 3) „inicijalno nasilje“ - ispitanici koji prethodno nisu doživjeli neki oblik nasilja, ali smatraju da zbog određenih frustrirajućih i iritirajućih razloga imaju razlog biti nasilni prema partneru/ici. U prvoj skupini nalazi se više muškaraca (81,8%) od žena (64,8%). Druga skupina ima manje muškaraca (16,8%), od žena (26,7%), dok u trećoj skupini zbog nekih za njih iritirajućih razloga prema suprugu nasilno je više žena (8,6%) nego što takva ponašanja prema suprugama nalazimo kod muškaraca (2,1%). S obzirom na pojavne oblike nasilja (tjelesno, psihičko, seksualno, materijalno) i načine njihova iskazivanja prema partnerima, uz neke određene specifičnosti, gotovo su podjednaka kako ona od strane muškaraca tako i žena. Obiteljski odnosi su narušeni ili vrlo narušeni. Veliki broj ispitanika njih 149 (74,5%) ima jedno ili više djece koji izvjesno je žive u nepovoljnom i stresnom obiteljskom okruženju. I neki drugi podaci ukazuju na potrebu prevencije i osnaživanja obitelji s ciljem poticanja pozitivnih odnosa i obiteljske kohezije.

Rezultate ovog istraživanja nije moguće generalizirati, međutim s obzirom na opsežnost rezultata možemo zaključiti kako se radi o kompleksnom socijalnom i pedagoškom problemu kojem valja pristupiti interdisciplinarno i ne segregacijski bez obzira na životnu dob, spol, obrazovanje, socio-ekonomski satus. Istraživanjem vjerujemo potaknuti ćemo daljnje socijalne i pedagoške rasprave, prevencijske aktivnosti kao i znanstvena istraživanja fokusirana na neke obiteljske i socijalne tabue.

**Ključne riječi:** odnosi u obitelji, nasilje, manipulacija djecom, žene i muškarci, žrtve i nasilnici

University of Rijeka

Faculty of Humnities and Social Science in Rijeka

Ph. D. Jasminka Zloković

[jzlokovic@ffri.hr](mailto:jzlokovic@ffri.hr)

Croatia

**Women and Men as Victims and Violators - Social and Pedagogical Issues**

**- Old and (new) Challenges -**

**Summary:** In contemporary society, the problem of violence is increasing, as well as that of the family. By not diminishing the great global problem, the phenomenon of violence against women and children in the context of domestic violence is also reflected in the problem of women's violence against men. The results of the research conducted during 2017 within the project "Pedagogical aspects of family relations" (support of the University of Rijeka) on a sample of 1075 adult age ages 18 to 80 and older, show that 687 (63.9% ) has a family or other type of violence (parent, brother-sister, relatives, acquaintance, unknown person).

Focused on violence among spouses or outside of their spouses we find 200 respondents, of whom 105 were women (52.5%) and 95 (47.5%) of men. These are the respondents who in their opinion belonged to one of the three groups - a) a non-respondent victim; b) At the same time, they are both victims and victims, since violence is the same behavior; c) a violent person who has no prior experience of violence, but considers that because of certain frustrating and irritating reasons they have a reason to be violent towards their partner. In the first group there are more men (81.8%) than women (64.8%). The second group has fewer men (16.8%) than women (26.7%). In the third group of respondents who were spousal or spousal partner violent due to irritating reasons, there are more women (8.6%) than men (2.1%).Given the forms of violence (physical, psychological, sexual, material) and ways of expressing them with certain specificities, we find almost the same number of males as well as women. Family relationships are broken or very disturbed. A large number of respondents (74.5%) have one or more children who live in a disadvantaged and stressful family environment.

The results of this research can not be generalized, however given the complexity of the data, it is a complex social and pedagogical problem that needs access to interdisciplinary and non-segregational regardless of age, gender, education, socio-economic interest. By research we believe we will stimulate further pedagogical and social discussions as well as scientific research focusing on some family and social taboos.

**Keywords:** family relations, violence, manipulation of children, women and men, victims and violent

**Uvod**

Prema podacima Izvješća Ujedinjenih naroda o nasilju i zdravlju u svijetu (Krug i sur., 2002), nasilje općenito globalan je problem sveprisutan u svim kulturama, otporan na sve socio-demografske karakteristike, te problem za koji čini se još uvijek ne postoji sustavno rješenje. Još uvijek ne postoje jednoznačne definicije obiteljskog nasilja te mnoge vrste i oblici nasilja još nisu sustavno istraženi. Motivacija za ovo istraživanje proizlazi iz činjenice višegodišnjeg znanstveno-istraživačkog rada autorice na problemima obiteljskog nasilja, te nedovoljno podataka o problemu s fokusom na partnersko nasilje i to ne samo nasilja muškaraca nad ženama, budući posebice izostaju nacionalna istraživanja problema nasilja žena nad muškarcima. Realno stanje o muškarcima žrtvama obiteljskog nasilja za sada je upitno s obzirom da se službeno prijavljuju malobrojni slučajevi. U praksi uočava se značajan međuprostor između deklarativnog i realnog stanja u kojem problem iniciranog nasilja žena prema muškarcima upućuje na potrebu sustavnih edukativnih, savjetodavnih kao i širih socijalnih aktivnosti kako bi se sustavno, kvalitetno i pravodobno pomoglo žrtvi i nasilnicima bez obzira na spol i životnu dob.[[1]](#footnote-1)

Postojeće studije o nasilju žena prema muškarcima najčešće govore o ženama koje su nasiljem odgovorile na prethodno nasilno ponašanje muškarca. Smatra se da je većina nasilništva žena inicirano kao samoobrana od partnerovog nasilja. Problemu obiteljskog nasilja prilazi se i kao problemu «uzajamne bitke» (Heiskanen i Ruuskanen, 2009). Muškarce se u manjem broju nalazi kao «inicirane» žrtve što niti na koji način ne umanjuje problem posebice s aspekta posljedica kako na osobnoj i obiteljskoj tako i socijalnoj razini. Izloženost djece konfliktima i nasilju roditelja problem je kojem se valja posvetiti odgojno-obrazovna, socijalna, zdravstvena, pravna, znanstveno-stručna i svakodnevna pozornost u njihovoj zaštiti i pravu na zdravo, poticajno okruženje i život te aktivnu brigu oba roditelja. S velikom izvjesnošću može se zaključiti da njihova djeca žive u stresnom i nezdravom obiteljskom okruženju kao (ne)posredne žrtve. U obiteljima u kojima postoji problem obiteljskog nasilja karakterizira niska razina obiteljske kohezivnosti, manjak pozitivne komunikacije te loši odgojni postupci kojima se djeci otežava puni razvoj (Zloković, 2014). K tome modeliranje ponašanja upućuje na transgeneracijski prijenos nasilja i asocijalnih ponašanja tijekom čitavog životnog ciklusa.

U dokumentu „Strateški plan Ministarstva socijalne politike i mladih za razdoblje od 2015. do 2017. godine“ ističe se da su osnovne zadaće Ministarstva „poslovi savjetovanja koji se odnose na: brak i bračne odnose, te posebnu zaštitu obitelji u kojima su narušeni međusobni odnosi (Ministarstvo socijalne politike i mladih, 2014, str. 2). Ministarstvo je prepoznalo važnost odgovornog roditeljstva, kvalitetan odnos roditelja i djece te proučavanje i istraživanje suvremenih problema obitelji i djece. K tome Zakon o ravnopravnosti spolova RH (NN82/08) utvrđuje opće i posebne osnove za zaštitu i promicanje ravnopravnosti spolova kao temeljne vrednote ustavnog poretka Republike Hrvatske. Zakon između ostalog definira i uređuje način zaštite od diskriminacije na temelju spola i stvaranje jednakih mogućnosti za žene i muškarce (Opće odredbe zakona čl. 1). Ravnopravnost spolova znači da su žene i muškarci jednako prisutni u svim područjima javnog i privatnog života, da imaju jednak status, jednake mogućnosti za ostvarivanje svih prava, kao i jednaku korist od ostvarenih rezultata (Definicija pojmova čl.5 Zakona).

Kako bismo stvorili osnovne pretpostavke za prevenciju obiteljskog nasilja i zaštite svih članova obitelji bez obzira na spol ili životnu dob ili bilo koje druge moguće različitosti među članovima obitelji nastavkom rada na dionici znanstvenog projekta „Pedagoški aspekti odnosa u obitelji“ tijekom 2017. godine uz potporu Sveučilišta u Rijeci proveli smo istraživanje u kojem želimo proširiti dosadašnje spoznaje o nekim (ne)željenim obiteljskim odnosima.

U odnosu na cjelokupan korpus dobivenih rezultata ovog istraživanja u ovome radu prikazuje se jedan preliminarni i manji istraživački segment. Uz voditeljicu i glavnog istraživača znanstvenog projekta «Pedagoški aspekti odnosa u obitelji» (prof.dr.sc. Jasminka Zloković) u istraživačkoj dionici *Obiteljski diskurs u kontekstu nasilja u obitelji* sudjelovala je suradnica Nadja Čekolj, mag.soc.ped. Sveobuhvatni rezultati istraživanja biti će objavljeni tijekom 2018. godine u koautorskoj znanstvenoj monografiji „Osnaživanje obitelji u razvoju pozitivnih odnosa“.

**Metodologija istraživanja**

*Ciljevi i zadaci*

Glavni ciljevi istraživanja odnose se na prepoznavanje međusobnih neželjenih i nasilnih odnosa u obitelji između sadašnjih ili bivših supružnika/izvanbračnih partnera. Posebice, na moguće inicirane ili obrambene oblike partnerskog nasilja kao i na promicanje nesegregacijskog i nediskriminirajućeg pristupa problemu obiteljskog i partnerskog nasilja. Jedan od općih ciljeva je i identificiranje problema kao temeljna pretpostavka pristupanju različitim prevencijskim razinama (primarna, sekundarna, tercijarna) u poticanju i razvijanju pozitivne komunikacije i poželjnih socijalnih vještina u međusobnim partnerskim kao i roditeljskim vještinama budući da u velikom broju mogućih konflikata (ne)posredno sudjeluju i maloljetna djeca.Svrha istraživanja je i minimiziranje i otklanjanje društvenih predrasuda u kontekstu obiteljskog nasilja bez obzira na spol, životnu dob, obrazovanje ili bilo koje druge demografske varijable, te promicanje ravnopravnosti spolova u obiteljskom i javnom diskursu. Cilj istraživanja je i povećanje sigurnosti svih članova obitelji ugroženih nasiljem, otvaranje mogućnost međusobne pozitivne komunikacije i onda kada su ti odnosi narušeni, te moguće poboljšanje kvalitete života svih članova obitelji.

U radu pokušati će se odgovoriti u svezi: učestalosti doživljavanja i činjenja partnerskog nasilja s obzirom na spol ispitanika; oblika doživljenog i činjenog partnerskog nasilja; te na mišljenje ispitanika o nekim mogućim uzrocima za partnersko nasilje.

*Uzorak istraživanja*

Anketnom upitniku pristupilo je (1075) punoljetnih osoba. Selekcijskim postupkom u konačni uzorak ulazi 200 ispitanika od kojih je 95 (47,4%) muškarca i 105 (52,5%) žena. Životna dob ispitanika bila je od 18 do 80+ godina. Zastupljenost ispitanika bila je iz svih regija Republike Hrvatske (Zagreb i okolica 35,5%, Sjeverozapadna Hrvatska 8,5%, Slavonija i Baranja 50,0%, Središnja Hrvatska 10,1%, Istra i Primorje 1,8%, Dalmacija 1,8%). Ispitanika koji trenutno žive izvan Hrvatske a pristupili su upitniku bilo je 1,8%.

*Instrument istraživanja*

Na osnovi predviđenog kvalitativnog metodološkoga pristupa primijenjena je metoda ankete. Anketni upitnik posebno je kreiran za potrebe ovog istraživanja analizom različitih teorijskih pristupa (ekološka teorija, teorija socijalnog učenja, teorija životnih stilova), kao i dosadašnjih istraživanja, službenih izvješća i dokumentacije o problemu obiteljskog nasilja i nasilja žena prema muškarcima, te neposrednim profesionalnim iskustvom u radu na problemima odnosa u obitelji. Odgovori ispitanika nisu bili ograničeni na trenutno stanje već i je uključeno u njihovo prethodno vremensko razdoblje. Anketni upitnik obuhvaća pitanja usmjerena na oblike, učestalost, moguće povode i posljedice nasilja kao i na neke podatke o ispitanicima koji imaju djecu. Prikupljeni su i demografskih podaci o spolu, životnoj dobi, radnom, obrazovni i materijalnom statusu, strukturi obitelji) kao i pitanja koje se odnose na samoprocjenu ispitanika o nekim aspektima međusobnih odnosa u obitelji.

Podaci su prikupljani metodom on-line ankete na prigodnom uzorku. Sudionici su upoznati s pravom na anonimnost i u svakom trenutku bez obzira na započetost ispunjavanja na mogućnosti odustajanja od sudjelovanja u istraživanju.

*Rezultati i diskusija rezultata*

Na uzorku 1075 ispitanika, pokazuje se da je njih 687 (63,9%) imalo iskustvo obiteljskog ili druge vrste nasilja (rangirano prema učestalosti nasilja koje se dogodilo od strane nasilnog - 1.oca; 2. majke; 3. poznanika/ice; 4. nepoznate osobe; 5. brata/sestre; 6. prijatelja/ice; 7. bivšeg supruga/a; 8. sadašnjeg supruga/supruge). Uže fokusirano na nasilje među supružnicima ili izvan bračnim partnerima (po učestalosti 7 i 8 rang) bilo da su nasilje doživjeli ili sami bili nasilni prema supružnicima/izvanbračnim partnerima nalazimo 200 ispitanika, od kojih je bilo 105 žena (52,5%) i 95 (47,5%) muškaraca (tablica 1).

Tablica 1. Jeste li ikada osobno doživjeli bilo koji oblik nasilnog ponašanja?

|  |  |  |
| --- | --- | --- |
| Jeste li ikada osobno doživjeli bilo koji oblik nasilnog ponašanja? | Frekvencija (Postotak %) | Frekvencija (Postotak %) |
|  | Ž | M |
| Da, i nisam odgovorio/odgovorila na sličan ili isti način | 68 (64,8%) | 77 (81,8%) |
| Da, i branio/branila sam se (ili člana obitelji) na način da sam uzvratio/uzvratila | 28 (26,7%) | 16 (16,8%) |
| Nisam, ali zbog određenih iritirajućih, stresnih i frustrirajućih razloga smatram da sam potaknut/potaknuta na nasilno ponašanje | 9 (8,6%) | 2 (2,1%) |

N=200

U prvoj skupini ispitanika onih koji na nasilje nisu odgovorili na isti ili sličan način nalazi se više muškaraca (81,8%) od žena (64,8%). Druga skupina u kojoj je izvjesno međusobno nasilje ima manje muškaraca (16,8%), od žena (26,7%), što bi moglo ukazivati da muškarci manje sudjeluju u međusobnom nasilnom ponašanju. U trećoj skupini zbog nekih iritirajućih razloga „inicijalno“ nasilno je više žena (8,6%) nego što takva ponašanja nalazimo kod muških ispitanika (2,1%).

S obzirom na čestinu nekog od doživljenih oblika nasilja (tjelesno, psihičko, seksualno, materijalno) i specifične načine iskazivanja prikazujemo najučestalije (tablica 2).

Tablica 2: Rangirana najučestalija nasilna ponašanja – (često-vrlo često)

|  |  |
| --- | --- |
| **Nasilna ponašanja - Doživjeli**  **Muškarci i nisu uzvratili** | **Nasilna ponašanja - Doživjele**  **Žene i nisu uzvratile** |
| 1. Obmanjivanje, laganje, prikrivanje nekih događaja, poziva ili informacija | 1. Vrijeđanje, vikanje, psovanje, nazivanje pogrdnim imenima, omalovažavanje, kritiziranje |
| 1. Prigovaranje te postavljanje nerealnih zahtjeva i očekivanja | 2. Prigovaranje te postavljanje nerealnih zahtjeva i očekivanja |
| 1. Vrijeđanje, vikanje, psovanje, nazivanje pogrdnim imenima, omalovažavanje, kritiziranje | 3. Bezrazložno optuživanje i ljubomora |
| 1. Obmanjivanje obitelji netočnim informacijama o Vama | 4. Ignoriranje i prekid komunikacije s ciljem povrede |
| 1. Emocionalno ucjenjivanje, prijetnja ili zastrašivanje napuštanjem braka/veze | 5. Obmanjivanje, laganje, prikrivanje nekih događaja, poziva ili informacija |
| 1. Ruganje ili ismijavanje | 5. Ruganje ili ismijavanje |
| 1. Kontroliranje kretanja, socijalnih kontakata, telefonskih poziva, elektroničke pošte, primanja | 5. Emocionalno ucjenjivanje, prijetnja ili zastrašivanje napuštanjem braka/veze |
| 1. Inzistiranje na osobnoj raspoloživosti i dostupnosti uvijek kada to suprugu/supruzi odgovara | 6. Inzistiranje na osobnoj raspoloživosti i dostupnosti uvijek kada to suprugu/supruzi odgovara |
| 1. Skrivanje novca i/ili drugih vrijednosti | 7. Obmanjivanje obitelji netočnim informacijama o Vama |
| 1. Zabrana i/Ili stroga kontrola trošenja Vašeg i/ili zajedničkog novca | 7. Obmanjivanje prijatelja netočnim informacijama o Vama |
| 1. Supruga odbija dati novce za osnovne potrepštine (hrana, stanarina, režije, …) | 8. Neprimjereni seksualni komentari, seksualno omalovažavanje |
| 1. Inzistiranje na predavanju zarađenih novčanih sredstava suprugu/supruzi | 8. Zabrana i/Ili stroga kontrola trošenja Vašeg i/ili zajedničkog novca |
| 1. Supruga Vas je izbacila iz kuće/stana | 9. Supruga odbija dati novce za osnovne potrepštine (hrana, stanarina, režije, …) |

* Skala procjene: nikad, jednom, nekoliko puta, često, vrlo često

Kod obje skupine ispitanika koji nisu odgovorili nasiljem nalazimo različite oblike psihološkog nasilja i ekonomskog iskorištavanja. Psihološko nasilje nije uvijek prepoznato osim ukoliko ga prati i tjelesno. Psihičkim nasiljem osobi se nanosi emocionalna i mentalna bol, patnja i distres, te je čest uzrok različitim oboljenjima mnogih osoba koje žive u neželjenom i stresnom obiteljskom okružju. Ekonomski nasilje obično ima za cilj drugu osobu iskoristiti, osiromašiti, steći vlastitu korist ili nanijeti bilo koji oblik štete.

Tjelesno nasilje je zastupljeno kod oba spola a najčešćim se pokazuje grubo guranje i odguravanje, čupanje za kosu, grebanje, bolno štipanje, gađanje predmetima, tjelesno iscrpljivanje i primoravanje na težak i dugotrajan i nepotreban rad (tablica 3).

Tablica 3. Tjelesno nasilje - rangirano (često-vrlo često)

|  |  |
| --- | --- |
| **Tjelesno nasilje - Doživjeli**  **Muškarci i nisu uzvratili nasiljem** | **Tjelesno nasilje - Doživjele**  **Žene i nisu uzvratile nasiljem** |
| 1. Grubo guranje i odguravanje (N= 11; 11,8 %) | 1. Grubo guranje i odguravanje (N= 12; 12,7 %) |
| 1. Čupanje za kosu, grebanje, bolno štipanje (N=9; 9,7%) | 2. Čupanje za kosu, grebanje, bolno štipanje (N= 10; 10,6 %) |
| 1. Gađanje predmetima (N= 8,6%) | 3. Pljuska (N= 9; 9,5 %) |
| 1. Tjelesno iscrpljivanje i primoravanje na težak i dugotrajan i/ili nepotreban rad (N=7; 7,6%) | 4. Udarci šakom i/ili nogom (N= 8; 8,5 %) |
| 1. Udarci šakom i/ili nogom (N=6; 6,5%) 2. Onemogućavanje preporučenog ili potrebnog liječenja ili stručne i primjerene brige o zdravlju | 5. Tjelesno iscrpljivanje i primoravanje na težak i dugotrajan i/ili nepotreban rad (N= 7; 7,5 %) |
| 1. Pljuska (N=5; 5,4%) | 6.Gađanje predmetima (N= 4; 4,3 %)  6. Bacanje na pod  6. Onemogućavanje preporučenog ili potrebnog liječenja ili stručne i primjerene brige o zdravlju |
| 1. Ozljeđivanje predmetima (N=4; 4,4%) | 7. Ozljeđivanje predmetima (N= 3; 3,3 %) |
| 1. Premlaćivanje (N=2; 2,2%) | 8.Gušenje (N= 2; 2,2 %)  8. Premlaćivanje  8. Pokušaj ubojstva |
| 1. Pokušaj ubojstva (N=1; 1,1%) |  |

Tjelesno nasilje može se pojaviti kao neposredno ili u početku prikriveno što niti na koji način ne umanjuje problem. Naši rezultati pokazuju da se primarno radi o eksplicitnim oblicima tjelesnog nasilja koje su doživjele i žene i muškarci.

Iako nisu doživjeli od supruga/e nasilje neki ispitanici smatraju da su zbog partnerovih iritirajućih osobina bili izazvani na „inicijalno“ nasilno ponašanje. U većem broju nalazimo inicijalno nasilne žene (N=9; 8,6%) od muškaraca (N=2; 2,1%). Zbog velikog broja ponuđenih čestica (u anketnom upitniku ukupno 56) prikazujemo odgovore koji su bili zastupljeni od 60% (tablica 4).

Tablica 4. Žene - „Inicijalno“ nasilje (često-vrlo često)

|  |  |
| --- | --- |
| Oblik nasilja | Žene - „Inicijalno“ nasilje (N=9) |
| Ruganje ili ismijavanje | 9 |
| Ignoriranje i prekid komunikacije s ciljem povrede | 9 |
| Obmanjivanje, laganje, prikrivanje nekih događaja, poziva ili informacija | 9 |
| Skrivanje novca i/ili drugih vrijednosti | 9 |
| Zabrana i/ili stroga kontrola trošenja supružnikovih ili zajedničkih novca | 9 |
| Vrijeđanje, vikanje, psovanje, nazivanje pogrdnim imenima, omalovažavanje, kritiziranje | 8 |
| Emocionalno ucjenjivanje, prijetnja ili zastrašivanje napuštanjem braka/veze | 8 |
| Kontroliranje kretanja, socijalnih kontakata, telefonskih poziva, elektroničke pošte, primanja | 8 |
| Bezrazložno optuživanje i ljubomora | 8 |
| Izolacija od obitelji/onemogućavanje posjeta, telefonskih poziva | 8 |
| Izolacija od prijatelja/onemogućavanje posjeta, telefonskih poziva | 8 |
| Obmanjivanje obitelji netočnim informacijama o suprugu | 8 |
| Obmanjivanje prijatelja netočnim informacijama o suprugu | 8 |
| Prigovaranje te postavljanje nerealnih zahtjeva i očekivanja | 7 |
| Preučestali telefonski pozivi | 7 |
| Odbijate davati novce za osnovne potrepštine (hrana, stanarina, režije, …) | 7 |
| Neprimjereni seksualni komentari, seksualno omalovažavanje | 6 |
| Seksualne ucjene | 6 |
| Zahtijevanje i/ili inzistiranje na spolnom odnosu protiv volje supruga | 6 |
| Inzistiranje na pripisivanju vlasništva ili imovine na Vaše ime | 6 |

Ukoliko se radi o muškarcima iz skupine „inicijalno nasilje“ (N=2) njihovo ponašanje prema supruzi/partnerici je ignoriranje i prekid komunikacije, prigovaranje, obmanjivanje, laganje, ljubomora, pretjerano učestali telefonski pozivi i obmanjivanje obitelji i prijatelja s netočnim informacijama o supruzi (tablica 5).

Tablica 5. Muškarci - „Inicijalno“ nasilje (često-vrlo često)

|  |  |
| --- | --- |
| Oblik nasilja | Muškarci - „Inicijalno“ nasilje (N=2) |
| Ignoriranje i prekid komunikacije s ciljem povrede | 2 |
| Prigovaranje te postavljanje nerealnih zahtjeva i očekivanja | 2 |
| Obmanjivanje, laganje, prikrivanje nekih događaja, poziva ili informacija | 2 |
| Kontroliranje kretanja, socijalnih kontakata, telefonskih poziva, elektroničke pošte, primanja | 2 |
| Bezrazložno optuživanje i ljubomora | 2 |
| Preučestali telefonski pozivi | 2 |
| Obmanjivanje obitelji netočnim informacijama o supruzi | 2 |
| Obmanjivanje prijatelja netočnim informacijama o supruzi | 2 |

Ispitivanjem demografskih varijabli kao što je bračni status u istom braku/vezi je 69 ispitanika (34,5%), u novom braku/vezi 38 (19,0%) i trenutno nakon prethodnog braka ili veze je sveukupno 93 (46,5%) ispitanika. Podjednaku zastupljenost ispitanika nalazimo u različitim kategorijama s obzirom na životnu dob, obrazovanje, zaposlenost. Veliki broj ispitanika (74,5%) imaju jedno ili više djece koja izvjesno je žive u nepovoljnom i sresnom obiteljskom ozračju. Procjena ekonomskog statusa je: podjednak ili sličan većini ljudi (50,0%), lošije od većine (13%), bolje od većine (10,1%), puno lošije od većine (7%) i puno bolje od većine (1,8%).

Obiteljski odnosi su narušeni i vrlo narušeni. Ispitanici i žene i muškarci ukoliko su zbog obiteljskog nasilja tražili pomoć nju su očekivali od obitelji, prijatelja, liječnika, policije, socijalne službe i dr. S obzirom na zadovoljstvo traženom pomoći najzadovoljniji su pruženom pomoći obitelji i prijatelja, a najnezadovoljniji socijalnim i zdravstvenim ustanovama. Veliki broj ispitanika oba spola zbog straha, srama ili nade da problem mogu riješiti sami ili da će sam po sebi nestati nikome se ne obraća za pomoć.

Uzrocima obiteljskog nasilja žene smatraju kumulirani stres (75%), nezadovoljstvo komunikacijom (70, 7%), ljubomora, nepovjerenje ili prevara (66,3%) i dr. Muški ispitanici navodili su opće nezadovoljstvo brakom (76,3%), konflikte u svezi odgoja djece (62,4%), psihičke poteškoće jednog ili oba partnera (69,9%).

Rezultate ovog istraživanja nije moguće generalizirati, međutim s obzirom na cjelokupnu opsežnost još uvijek ne objavljenih rezultata možemo zaključiti kako se radi o kompleksnom socijalnom i pedagoškom problemu.

**Zaključno**

Nasilje nad bilo kojom osobom ili druge vrste živih bića nije uobičajeno prihvatljivo ponašanje. Ono često otpočinje kao verbalno maltretiranje i iskazivanje bijesa koje u mnogim slučajevima eskalira ili prelazi u druge oblike nasilja. Žrtve su najčešće subjekti višestrukih tipova nasilja – tjelesnoga, emoconalnoga, materijalnoga iskorištavanja. Najčešće su to prijetnje, drskost, provociranje, nerealni zahtijevi, udarci.

Zbog velikog broja mogućih činitelja teško je odrediti «tipične» počinitelje nasilja kao i (potencijalne) žrtve. Nasilje koje neki odrasli ljudi i djeca doživljavaju za mnoge je učestala pojava. Premda postoje metodološki problemi u sustavnom praćenju relevantnih pokazatelja iz medicinske, policijske, sudske, socijalne, psihološke i odgojno-obrazovne prakse, nedvojbeno je da je velik broj osoba koje tjelesno, psihološki i seksualno zlostavljaju, materijalno iskorištavaju ili manipuliraju drugim osobama. Obiteljski savjetnici i terapeuti govore o značajnom broju obiteljskih incidenata.

Ne umanjujući na bilo koji način globalni problem nasilja nad ženama i djecom, obiteljsko nasilje u kojemu se žene pojavljuju kao inicijatori nasilja ili je nasilje odgovor na prethodno nasilno ponašanje muškarca predstavlja još jedan obiteljski tabu kao što je to prethodno bio problem nasilja nad ženama, nad djecom, starijim osobama ili nasilje maloljetne djece nad roditeljima. Boljem razumijevanju kompleksnog i multidisciplinarnog problema obiteljskog nasilja smatramo valja pristupiti kao spolno nesegregacijski i nediskriminirajući te omogućiti svakom čovjeku bez obzira na spol, životnu dob, obrazovanje, političko ili religijsko uvjerenje, bez obzira na socijalni ili bilo koji drugi status, pravo na kvalitetan život, bez tjelesne, psihološke ili koje druge boli.

Svjesni potrebe individualnog pristupa, nadamo se da ćemo uspjeti u dugotrajnim pokušajima osnaživanja pozitivnih odnosa u obitelji kao i distinkcije nekih uobičajenih nerazumijevanja i nesporazuma od nasilja između supružnika (partnera). Prepoznavanje različitosti neželjenih međusobnih odnosa ili nasilja pretpostavka je za daljnje akcije na području svih razina prevencije – primarne, sekundarne i tercijarne. Činjenica je da neki ljudi i djeca ne priznaju da žive u strahu od tjelesne i psihičke boli koju im nanose njihovi vlastiti partneri, supružnici ili roditelji. Povezanost članova obitelji, potpora, pozitivna obiteljska atmosfera, način i razina komunikacije u obitelji i socijalnom okruženju mogu poticati, ali i osporavati, ograničavati funkcioniranje i razvoj ličnosti. Spoznaje koje iz cjelokupnog provedenog istraživanja slijede idu u prilog podršci i pozitivnim nastojanjima da se osnaži obitelj i život u njoj učini humanijim. Istraživanje predstavlja pedagoški i socijalno aspektirano suočavanje s problemom obiteljskog nasilništva kako bismo problem pokušali izvući iz dubokoga mraka šutnje i pridonijeti iznalaženju i primjeni pedagoških i socijalnih aktivnosti u osnaživanju obitelji i podizanju kvalitete života mnogih obitelji.

**Bibliografija**

Agencija Europske unije za temeljna prava (2014). *Nasilje nad ženama: istraživanje provedeno diljem Europske unije. Kratki pregled rezultata.* Luxembourg: Ured za publikacije Europske unije.

Dobash, R. P., Dobash, R. E. (2004). Women’s Violence to Men in Intimate Relationships: Working on a Puzzle. *British Journal of Criminology*, 44 (3), 324-349.

Heiskanen, M., Ruuskanen, E. (2011). *Men's Experiences of Violence in Finland 2009.* Finska: European Institute for Crime Prevention and Control.

Krug, E.G., Dahlberg, L.L., Mercy, J.A., Zwi, A.B. i Lozano, R. (2002). World report on violence and health. Geneva: WHO.

Ministarstvo socijalne politike i mladih (2014). Strateški plan Ministarstva socijalne politike i mladih za razdoblje od 2015. do 2017. godine, str.2.

Zakon o ravnopravnosti spolova RH (NN82/08)

Zloković, J. (2014). Obiteljski diskurs u kontekstu nasilja maloljetne djece nad roditeljima. Rijeka: Sveučilište u Rijeci, Filozofski fakultet.

1. Prema Zakonu o ravnopravnosti spolova RH (NN82/08) utvrđuju se opće osnove za zaštitu i promicanje ravnopravnosti spolova kao temeljne vrednote ustavnog poretka Republike Hrvatske, te definira i uređuje način zaštite od diskriminacije na temelju spola i stvaranje jednakih mogućnosti za žene i muškarce (Opće odredbe zakona čl. 1). Ravnopravnost spolova znači da su žene i muškarci jednako prisutni u svim područjima javnog i privatnog života, da imaju jednak status, jednake mogućnosti za ostvarivanje svih prava, kao i jednaku korist od ostvarenih rezultata (Definicija pojmova čl.5 Zakona). [↑](#footnote-ref-1)